S-120/2011

Mál þetta sem tekið var til dóms 4. þessa mánaðar er annars vegar höfðað með ákæru ríkissaksóknara 27. október sl., á hendur [X], [Z], [Q], og Y, fæddum [...], til heimils að [...], „fyrir neðangreind hegningarlagabrot framin á meðferðarheimilinu að Háholti í Skagafirði aðfaranótt sunnudagsins 17. júlí 2011 eins og hér greinir:

1. Gegn ákærðu [X] og [Z], fyrir brot gegn valdstjórninni, með því að hafa veist að A, starfsmanni Háholts, í sjónvarpsholi, eldhúsi og á göngum heimilisins, en ákærði [X] barði A ítrekað með sundurskrúfuðum billjardkjuða, með 4 sentimetra járnteini á öðrum enda, í hnébót, síðu og handleggi og ákærði [Z], barði hann einu sinni í handlegg með samskonar vopni. Auk þess hótuðu ákærðu að slá A í höfuðið með billjardkjuðunum ef hann ekki afhenti þeim síma sinn og lykla. Af atlögunni hlaut A mar, roða og þreifieymsli á brjóstkassa, mar og eymsli yfir vinstri hnésbót og eymsli yfir vinstra læri, hrufl á hægri framhandlegg ofan úlnliðs og roða, bólgu og eymsli á vinstri framhandlegg.

Teljast brot ákærðu varða við 1. mgr. 106. gr. almennra hegningarlaga nr. 19/1940 með síðari breytingum.

2. Gegn ákærðu öllum fyrir brot gegn valdstjórninni og frelsissviptingu með því að hafa á sama stað og getið er um í ákærulið 1, læst A inni í neyðarherbergi, skilið hann þar eftir og svipt hann þannig frelsi sínu, þar til annar starfsmaður mætti til vinnu kl. 10, eða rúmum fimm tímum síðar, og hleypti A út.

Teljast brot ákærðu varða við 1. mgr. 106. gr. og 1. mgr. 226. gr. almennra hegningarlaga.

3. Gegn ákærða Y fyrir umferðarlagabrot með því að hafa ekið bifreiðinni [...] frá Varmahlíð í Skagafirði að Háholti umrædda nótt, án tilskilinna ökuréttinda.

Telst brot ákærða varða við 1. mgr. 48. gr. umferðarlaga nr. 50/1987.

Þess er krafist að ákærðu verði dæmdir til refsingar og til greiðslu alls sakarkostnaðar.“

Málið er hins vegar höfðað með ákæru lögreglustjórans á höfuðborgarsvæðinu, 29. nóvember 2011, á hendur ákærða Y, fyrir eftirtalin þjófnaðarbrot:

I.

„Með því að hafa laugardaginn 24. júlí 2010, í félagi við 6 aðra, brotist inn í D í Reykjavík, með því að spenna upp glugga á suðaustur-hlið hússins, og stolið 10 tölvuskjám, 26 hörðum diskum, fjórum tölvuvinnustöðvum, sex minnislyklum, sex fartölvum, sex fartölvutöskum, hleðsluborvél, fjórum vasaljósum, rafmagnsgítar, þremur myndbandsupptökuvélum, farsíma, lyklaborði, þremur tölvumúsum, fjölda handverkfæra, ýmis konar tölvu- og tæknibúnaði og 48.500 krónum í reiðufé, samtals að verðmæti 8.237.750 krónur.

M. 007-2010-47239.

II.

Með því að hafa í neðangreind 5 skipti, á tímabilinu 11.-12. september 2010, á lager verslunar T í Reykjavík, stolið vörum, samtals að verðmæti 36.106 krónur:

1. Laugardaginn 11. september kl. 15:56 stolið 25 stykkjum af „Dumle Snack Bar“, samtals að verðmæti 4.475 krónur.

2. Laugardaginn 11. september kl. 16:02 stolið 24 dósum af „Mabic orkudrykk 25 cl.“, að verðmæti 7.656 krónur.

3. Laugardaginn 11. september kl. 16:16 stolið einum kassa af „Kellogs rice Krisp“, að verðmæti 799 krónur.

4. Sunnudaginn 12. september kl. 19:15 stolið 48 stykkjum af „Kit Kat Chunky“, samtals að verðmæti 8.112 krónur.

5. Sunnudaginn 12 september kl. 19:21 stolið 56 nammipokum í 4 kössum, samtals að verðmæti 15.064 krónur.

M. 007-2010-67422

Í málinu gerir E, f.h. T, þá kröfu að ákærða verði gert að greiða bætur að fjárhæð kr. 36.106 ásamt vöxtum samkvæmt 1. mgr. 8. gr. laga um vexti og verðtryggingu nr. 38/2001 frá 12.09.2010, en síðan dráttarvexti skv. 9. gr. sömu laga að liðnum mánuði frá birtingu kröfunnar til greiðsludags.

III.

Með því að hafa aðfaranótt 20. febrúar 2011 brotist inn í söluturninn [...] í Reykjavík, í félagi við [A] og [B], og stolið 3.500 krónum úr sjóðsvél í peningum, með því að ákærði braut rúðuna og fór inn en A beið fyrir utan ásamt B sem ók þeim á brott af vettvangi.

M. 007-2011-10428

Teljast framangreind brot varða við 244. gr. almennra hegningarlaga nr. 19/1940.

Þess er krafist að ákærði verði dæmdur til refsingar og til greiðslu alls sakarkostnaðar.“

B

Fyrri ákæran var þingfest 22. nóvember sl. en enginn ákærðu sótti þá þing. Málið var tekið fyrir að nýju 2. desember sl. og sóttu aðrir en ákærði Y þá þing en hann boðaði forföll. Þáttur hans í fyrri ákærunni var skilinn frá þætti annarra ákærðu. Hinn 4. janúar sl. var málið tekið fyrir á ný og þá var síðari ákæran þingfest og málin sameinuð. Hér er því eingöngu til úrlausnar þáttur ákærða Y í brotum þeim sem að framan eru rakin.

Í þinghaldinu sem háð var 4. þessa mánaðar sótti ákærði þing ásamt móður sinni. Hann játaði skýlaust öll þau brot sem honum eru gefin að sök og þá samþykkti hann framkomna bótakröfu. Játning ákærða er í samræmi við gögn málsins og telst sekt hans nægilega sönnuð.

Við ákvörðun refsingar ákærða, sem hefur ekki áður sætt refsingu, ber að taka tillit til alvarleika brotanna, einkum þess sem rakið er í fyrri ákærunni, þess að í sumum brotanna var um samverknað að ræða, skýlausrar játningar ákærða svo og þess að hann er ungur að árum, enn á 17. aldursári. Þá er af hálfu ákæruvalds ekki dregið í efa að hann sé í dag að leita sér hjálpar við að koma lífi sínu á rétta braut m.a. með því að ganga til sálfræðings auk þess sem staðfest er að hann sækir svokallaða MST meðferð. Þá liggur fyrir að verðmæti þau sem stolið var í D hafa flest komist til skila. Að öllu þessu virtu þykir refsing ákærða hæfilega ákveðin fangelsi í þrjá mánuði en rétt þykir, einkum með hliðsjón af ungum aldri ákærða, að binda refsinguna skilorði og skal hún niður falla að liðnum tveimur árum haldi ákærði almennt skilorð 57. gr. almennra hegningarlaga sbr. 4. gr. laga 22/1955.

Sakarkostnaður hefur ekki fallið á mál þetta.

Ákærði hefur samþykkt að greiða framkomna bótakröfu og er hún tekin til greina að fullu. Krafan var fyrst kynnt ákærða við þingfestingu málsins 4. þessa mánaðar og ber hún því dráttarvexti frá og með 4. febrúar nk.

Af hálfu ákæruvalds sótti málið K-kvk-nf B-kvk-nf saksóknari.

H-kk-nf H-kk-nf héraðsdómari kveður upp dóm þennan.

Dómsorð:

Ákærði Y sæti fangelsi í þrjá mánuði en fullnustu refsingarinnar er frestað og skal hún niður falla að liðnum tveimur árum haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Ákærði greiði T, 36.106 krónur ásamt vöxtum samkvæmt 1. mgr. 8. gr. laga um vexti og verðtryggingu nr. 38/2001 frá 12.09.2010, til 4. febrúar 2012 en með dráttarvöxtum skv. 9. gr. sömu laga frá þeim degi til greiðsludags.

H-kk-nf H-kk-nf